Hengibrú

Hengibrú er ein gerð brúar, þar sem brúargólfið eða brautin, hangir í burðarköplum sem festir eru í akkeri við báða enda. Hengibrýr í frumstæðri mynd eru eflaust nokkur þúsund ára gamlar, og eru dæmi um slíkar brýr í Kína á 2. öld fyrir Krist. 

Á 19. öld kom fram sú hugmynd að lyfta burðarköplunum með háum turnum, eða stöplum, og má segja að þá hafi komið fram hengibrýr í nútímamerkingu. Með tækniframförum á síðustu áratugum hefur tekist að byggja lengri hengibrýr en áður var mögulegt. Er þar bæði verið að uppfylla ákveðnar þarfir í samgöngum, en einnig að fullnægja metnaði verkfræðinga og þjóða, með því að fara að ystu mörkum þess sem er tæknilega mögulegt. Auk þess eru hengibrýr oft glæsileg mannvirki. 

 Lengstu hengibrýr heims 
Hengibrýr eru oft flokkaðar eftir því hvað þær spanna langt haf milli meginstöpla. Lengstu hengibrýr í heimi eru nú:
  1915 Çanakkale-brúin: 2.023 metrar, vígð árið 2022
  Akashi-Kaikyo-brúin: 1.991 metrar, vígð árið 1998
  Yangsigang-brúin: 1.700 metrar, vígð árið 2019
  Xihoumen-brúin: 1.650 metrar, vígð árið 2007
  Stórabeltisbrúin: 1.624 metrar, vígð árið 1998
  Osman Gazi-brúin: 1.550 metrar, vígð árið 2016
  Yi Sun-sin-brúin: 1.545 metrar, vígð árið 2012
  Runyang-brúin: 1.490 metrar, vígð árið 2005
  Fjórða Nanjing Yangtze-brúin: 1.490 metrar, vígð árið 2012
  Humber-brúin: 1.410 metrar, vígð árið 1981